Groenlandberg

Die Groenlandberg is 'n klein bergreeks in die Wes-Kaap, Suid-Afrika en is deel van die Kaapse Plooigordel.

Ligging en geografie 
Die Groenlanberg strek van oos na wes. Die Hottentots-Hollandberge is wes van die Groenlanberg en die Houwhoekberg suidoos. Die Groenlanberg vorm dus die noordelike grens van die Elginvallei. Aan die nordooste van die berge is Villiersdorp en Grabouw is aan die suidweste van die berg, die twee dorpe word verbind met Viljoenspas wat die R321 pad oor die berg dra waar die Palmietrivier vloei. Die berg bestaan uit Tafelberg-sandsteen.

Geskiedenis

Voor-koloniale geskiedenis 
Die berg en sy omgewing was eers die tuiste van die inheemse Chainouqua Khoi wat 'n groot gebied weerskante van die Hottentots-Hollandberge bewoon het. Onder die leiding van hul leiers, soos Soeswa en later Klaas Dorha, het die Chainoqua gepoog om die uitbreiding van die Europese Koloniste na hulle land te verhoed. Uiteindelik is die land deur die koloniste beheer en die Chainoqua gedwing om trek. Die grond is onderverdeel in plase vir die koloniste.

Koloniale era 
Die naam Groenland was, deur die eerste Europese koloniste, aan die berg en die omliggende gebied gegee. Dit het verwys na die geil plantegroei op die berg en omliggende gebied. Die oorspronklike naam van die Chainoqua vir die gebied het ongelukkig verlore gegaan.

Die laagliggende gebied in die suide het later die naam Elgin gekry, na aanleiding van die spoorwegstasie daar. Die naam Elgin is afgelei van 'n jong meisie wat hier gebore is, Elgine Herold, en wat later tragies dood is nadat 'n slang haar gepik het in die 1800's naby die plek waar die stasie tans is. Haar bedroefde vader en die gemeenskap het die hele gebied Elgin genoem ter nagedagtenis en so deur 'n reeks gebeurtenisse dra die stasie en vallei haar naam. Die Elgin-gebied was ook voorheen bekend as Koffiekraal en selfs Grietjiesgat, soms ook Groenland. Maar die name het in onbruik geraak.

Moderne tyd 
Deur 'n kompromie is beide die name - Groenland en Elgin - bewaar. Om verwarring te voorkom verwys Groenland na die hoë berggebied in die noorde en Elgin verwys na die laagliggende vallei in die suide. Die Elginvallei is 'n belangrike gebied vir sagtevrugteverbouing, veral appels.

Die berg val onder die juridiksie van die moderne Theewaterskloof Plaaslike Munisipaliteit. Die Groenland Bewaringsgebied is in 1994 gestig in die Groenlandberg.  

Die "Green Mountain Eco Route" is ook na die berg vernoem.

Verwysings 

Bergreekse in Suid-Afrika
Wes-Kaap